CIG ส่งซิกครึ่งปีหลังโต “ออเดอร์” ทะลัก ดันรายได้ปี 64 ตามเป้า 20%
CIG เปิดแผนธุรกิจครึ่งปีหลังวางเป้าสร้างรายได้สม่ำเสมอในระยะยาว คาดรายได้ปี 64 เติบโตไม่น้อยกว่า 20% รับอานิงสงส์ออเดอร์ไหลเข้าต่อเนื่อง พร้อมตอกย้ำเป็นผู้ผลิตคอยล์ที่ได้รับความไว้วางใจจากลูกค้าทั้งในประเทศและต่างประเทศ
13 ก.ค. 2564

นายวราวุธ อรุโณทัย กรรมการผู้จัดการ บริษัท ซี.ไอ.กรุ๊ป จำกัด (มหาชน) หรือ CIG ผู้ประกอบธุรกิจด้านการออกแบบและการผลิตระบบปรับอากาศและระบบทำความเย็น ผลิตคอยล์เย็น (Evaporator Coil) คอยล์ร้อน (Condenser Coil) และคอยล์น้ำเย็น (Chilled Water Coil) เปิดเผยว่าการดำเนินธุรกิจในช่วงครึ่งปีหลังบริษัทฯ ปรับแผนให้สอดคล้องกับสถานการณ์และคำสั่งซื้อ (ออเดอร์) การผลิตคอยล์ของลูกค้าทั้งในประเทศและต่างประเทศ  โดยเฉพาะลูกค้ารายใหญ่ที่ออกแบบเครื่องปรับอากาศรุ่นใหม่ เพื่อป้องกันโรคติดเชื้อไวรัสโคโรนา 2019 (COVID-19) ทำให้บริษัทฯ ได้รับผลดีและคาดว่าแนวโน้มผลประกอบการมีโอกาสที่จะดีขึ้น
นอกจากนี้บริษัทฯ ยังวางเป้าหมายที่จะสร้างรายได้จากธุรกิจที่ให้ผลตอบแทนสม่ำเสมอและแน่นอนในระยะยาว เพื่อสร้างผลตอบแทนที่ดีและต่อเนื่องในอนาคตให้กับผู้ถือหุ้น
“ภาพรวมการดำเนินธุรกิจในช่วงครึ่งปีหลัง มีแนวโน้มที่จะดีขึ้นกว่าช่วงที่ผ่านมา หลังจากที่บริษัทฯ ได้ตั้งค่าเผื่อหนี้สงสัยจะสูญไปเรียบร้อยแล้ว ประกอบกับไตรมาส 1 ผลขาดทุนสุทธิของบริษัทฯ ลดลง เป็นผลมาจากยอดขายที่เพิ่มขึ้นและคาดว่าปีนี้รายได้จะเติบโตไม่น้อยกว่า 20% จากปีก่อน” นายวราวุธ กล่าว
อย่างไรก็ตามด้วยประสบการณ์กว่า 36 ปี ที่ CIG ได้เป็นผู้ผลิตคอยล์ อุปกรณ์แลกเปลี่ยนความร้อนสำหรับระบบปรับอากาศและทำความเย็น ให้กับแบรนด์ชั้นนำทั่วโลก ด้วยความใส่ใจในการผลิตและการพัฒนาอย่างต่อเนื่อง บริษัทฯ ได้ขยายธุรกิจครอบคลุมไปถึงการออกแบบและติดตั้งระบบปรับอากาศและทำความเย็น พร้อมกับความสำเร็จอีกหนึ่งขั้นกับงานโครงการก่อสร้าง